RÅDETS FÆLLES AKTION 2008/858/FUSP

af 10. november 2008

til støtte for konventionen om forbud mod biologiske våben og toksinvåben inden for rammerne af gennemførelsen af EU’s strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

Den Europæiske Union er aktivt i gang med at gennemføre EU’s strategi og er i færd med at iværksætte de foranstaltninger, der er nævnt i dennes kapitel III, især dem, der sigter mod styrkelse, gennemførelse og universel anvendelse af konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (i det følgende benævnt »BTWC«).

I denne forbindelse har Rådets fælles aktion 2006/184/FUSP af 27. februar 2006 til støtte for BTWC inden for rammerne af EU’s strategi mod spredning af masseødelæggelsesvåben (1) givet betydelige resultater med hensyn til universel anvendelse og national gennemførelse, eftersom yderligere syv stater efterfølgende er blevet deltagende stater i BTWC, og to stater har draget fordel af juridisk bistand fra EU-eksperter.

Endvidere er prioriteterne og foranstaltningerne i Rådets fælles holdning 2006/242/FUSP af 20. marts 2006 vedrørende gennemgangskonferencen i 2006 om konventionen om biologiske våben og toksinvåben (BTWC) (2) , herunder navnlig støtten til processen i perioden mellem møderne, national gennemførelse, tillidsskabende foranstaltninger (CBM) og universel anvendelse, fortsat retningsangivende for EU’s tiltag, som f.eks. bistands- og outreach-projekter. De aspekter af nævnte fælles holdning, som der blev opnået konsensus om blandt de stater, der er part i BTWC (i det følgende benævnt »deltagende stater«), og som er afspejlet i slutdokumentet for sjette gennemgangskonference for BTWC (i det følgende benævnt »sjette gennemgangskonference«), er særlig relevante for EU’s initiativer til støtte for BTWC.

EU bør også hjælpe de deltagende stater med at drage fordel af den ekspertise, som medlemsstaterne har opnået med hensyn til tillidsskabelse og gennemsigtighed inden for rammerne af BTWC, specielt i kraft af den handlingsplan om biologiske våben og toxinvåben, som Rådet vedtog den 20. marts 2006, i henhold til hvilken medlemsstaterne regelmæssigt skal indsende CBM-erklæringer, og i henhold til hvilken der skal foretages en opdatering af listerne over de eksperter og laboratorier, der er udpeget til at bistå i De Forenede Nationers generalsekretærs mekanisme for efterforskning af påstået anvendelse af kemiske og biologiske våben —

VEDTAGET FØLGENDE FÆLLES AKTION:

Artikel 1

1. Med henblik på en øjeblikkelig og konkret gennemførelse af visse elementer i EU’s strategi og på at konsolidere de fremskridt, der er opnået med hensyn til universel anvendelse og national gennemførelse af BTWC i kraft af fælles aktion 2006/184/FUSP, skal EU støtte BTWC yderligere, med følgende generelle målsætninger:

2. De projekter, der støttes af EU, skal have følgende specifikke målsætninger:

at give stater, der endnu ikke deltager i BTWC, midler til at gennemføre initiativer på nationalt eller subregionalt plan for at øge kendskabet til BTWC, ved at yde juridisk rådgivning om ratifikation og tiltrædelse af BTWC og ved at tilbyde uddannelse eller andre former for bistand, så de nationale myndigheder bliver i stand til at opfylde deres forpligtelser i henhold til BTWC

at bistå de deltagende stater i gennemførelsen af BTWC på nationalt plan for at sikre, at de deltagende stater opfylder deres forpligtelser i henhold til BTWC i form af national lovgivning og administrative foranstaltninger og etablerer fungerende forbindelser mellem alle de nationale interessenter, herunder den nationale lovgivningsmyndighed og den private sektor

at lette de deltagende staters regelmæssige indgivelse af CBM-erklæringer ved at udarbejde vejledende materiale vedrørende CBM-processen og ved at forbedre de tekniske aspekter af den elektroniske indsendelse af de eksisterende CBM-erklæringer samt ved at forbedre sikkerheden og vedligeholdelsen af et websted med begrænset adgang, ved at lette etableringen af nationale kontaktpunkter og indgivelsen af de første CBM-erklæringer og ved at afholde en konference for CBM-kontaktpunkterne i tilknytning til BTWC-møderne i 2008 og 2009

at fremme en målrettet debat på regionalt plan mellem repræsentanter for regeringen, universiteter, forskningsinstitutter og erhvervsliv om BTWC-emner mellem møderne, herunder tilsynet med videnskab og uddannelse.

Bilaget indeholder en detaljeret beskrivelse af ovennævnte projekter.

Artikel 2

1. Formandskabet, der bistås af Rådets generalsekretær/den højtstående repræsentant for den fælles udenrigs- og sikkerhedspolitik (i det følgende benævnt »GS/HR«), er ansvarligt for gennemførelsen af denne fælles aktion. Kommissionen knyttes fuldt ud hertil.

2. Den tekniske gennemførelse af de i artikel 1 omhandlede aktiviteter forestås af FN’s Kontor for Nedrustning i Genève (i det følgende benævnt »FN’s Nedrustningskontor«). Det udfører denne opgave under tilsyn af GS/HR, der bistår formandskabet. Med henblik herpå indgår GS/HR de nødvendige arrangementer med FN’s Nedrustningskontor.

3. Formandskabet, GS/HR og Kommissionen holder løbende hinanden orienteret om gennemførelsen af denne fælles aktion i overensstemmelse med deres respektive beføjelser.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede foranstaltninger er på 1 400 000 EUR, som skal finansieres over De Europæiske Fællesskabers almindelige budget.

2. De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for De Europæiske Fællesskabers almindelige budget.

3. Kommissionen overvåger den korrekte forvaltning af de i stk. 2 omhandlede udgifter, der ydes i form af gavebistand. Med henblik herpå indgår Kommissionen en finansieringsaftale med FN’s Nedrustningskontor. Det skal fremgå af aftalen, at FN’s Nedrustningskontor sørger for, at EU’s bidrag bliver synligt i en grad, der svarer til dets størrelse.

4. Kommissionen bestræber sig på at indgå den i stk. 3 omhandlede finansieringsaftale inden tre måneder efter denne fælles aktions ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.

Artikel 4

Formandskabet, der bistås af GS/HR, aflægger rapport til Rådet om gennemførelsen af denne fælles aktion på grundlag af regelmæssige rapporter fra FN’s Nedrustningskontor. Disse rapporter skal danne udgangspunkt for Rådets evaluering. Kommissionen knyttes fuldt ud hertil. Den aflægger rapport om de finansielle aspekter af gennemførelsen af denne fælles aktion.

Artikel 5

Denne fælles aktion træder i kraft på dagen for vedtagelsen.

Den udløber 24 måneder efter datoen for indgåelsen af den i artikel 3, stk. 3, nævnte finansieringsaftale eller seks måneder efter datoen for vedtagelsen, hvis der ikke er indgået nogen finansieringsaftale inden for denne periode.

Artikel 6

Denne fælles aktion offentliggøres i Den Europæiske Unions Tidende.

(1) EUT L 65 af 7.3.2006, s. 51.

(2) EUT L 88 af 25.3.2006, s. 65.

BILAG

1. Generelle rammer

Denne fælles aktion, der bygger på den vellykkede gennemførelse af fælles aktion 2006/184/FUSP, fungerer som et operativt politikredskab til gennemførelse af målene i fælles holdning 2006/242/FUSP og fokuserer navnlig på de aspekter, som der blev opnået almindelig konsensus om på sjette gennemgangskonference, jf. slutdokumentet for denne konference.

Denne fælles aktion tager udgangspunkt i følgende principper:

a) den bedst mulige udnyttelse af erfaringerne fra fælles aktion 2006/184/FUSP

b) hensyntagen til specifikke behov, som de deltagende stater og stater, der ikke deltager i BTWC, har givet udtryk for, for så vidt angår en bedre gennemførelse og universel anvendelse af BTWC

c) tilskyndelse til lokalt og regionalt ejerskab til projekterne for at sikre deres bæredygtighed på lang sigt og opbygge et partnerskab mellem EU og tredjeparter inden for rammerne af BTWC

d) fokus på aktiviteter, der giver konkrete resultater og/eller bidrager til på et tidligt tidspunkt at skabe rammerne for en fælles forståelse, der er relevant for BTWC-gennemgangsprocessen i 2011

e) støtte til formanden for møderne mellem de deltagende stater og bedst mulig udnyttelse af det mandat til støtteenheden for gennemførelsen (i det følgende benævnt »ISU«), som blev fastlagt på sjette gennemgangskonference.

2. Formål

Det overordnede formål med denne fælles aktion er at støtte universel anvendelse af BTWC, at fremme gennemførelsen af BTWC, herunder indgivelsen af CBM-erklæringer og støtte den bedst mulige anvendelse af processen i perioden mellem møderne 2007-2010 med henblik på at forberede næste gennemgangskonference.

EU vil som led i sin støtte til BTWC tage fuldt hensyn til de beslutninger og anbefalinger, som de deltagende stater vedtog på sjette gennemgangskonference, der blev afholdt fra den 20. november til den 8. december 2006 i Genève.

3. Projekter

3.1. Projekt nr. 1: Fremme universel anvendelse af BTWC

Projektformål

Øge tilslutningen til BTWC og opmærksomheden omkring de forpligtelser, som de deltagende stater har i henhold til BTWC, enten via landespecifikke støtteaktiviteter eller via strukturerede subregionale initiativer, der bygger på erfaringerne og kontakterne fra fælles aktion 2006/184/FUSP.

Dette projekt vil give næring til de beslutninger, som de deltagende stater traf på sjette gennemgangskonference vedrørende forskellige typer af aktiviteter til fremme af universel anvendelse, udveksling af oplysninger, rapporter om bestræbelserne på at fremme universel anvendelse og støtte til formanden for møderne mellem de deltagende stater i hans egenskab af koordinator for aktiviteterne til fremme af universel anvendelse.

Projektresultater

a) øget tilslutning til BTWC i alle geografiske regioner

b) bedre forståelse af BTWC blandt de relevante nationale myndigheder og/eller styrkede subregionale kontakter vedrørende BTWC med henblik på at fremme tiltrædelsen af BTWC

c) fremme af staternes frivillige gennemførelse af BTWC forud for deres tiltrædelse af den.

Projektbeskrivelse

I 2006 og 2007 foretog EU en regional outreach til næsten alle de stater, der ikke deltager i BTWC, med henblik på at tilskynde til ratifikation eller tiltrædelse af BTWC. Syv andre stater har efterfølgende tilsluttet sig BTWC. Det næste skridt i projektet bliver en outreach til op til syv stater, der ikke deltager i BTWC, enten i form af målrettet landespecifik bistand eller subregionale workshops med henblik på at nå dette projekts målsætninger og resultater.

Projektets gennemførelse

Formanden for møderne mellem de deltagende stater, der bistås af ISU, vil blive bedt om at informere de stater, der ikke deltager i BTWC, om den EU-bistand, der er tilgængelig med henblik på at fremme universel anvendelse, og som kan antage følgende former:

a) landespecifik eller subregional (højst fem lande) juridisk bistand vedrørende ratifikation eller tiltrædelse af BTWC. Hvis tiltrædelsen eller ratifikationen af BTWC i et land, der anmoder om bistand, kræver vedtagelse af love eller administrative bestemmelser om dens gennemførelse, kan den juridiske bistand også omfatte disse bestemmelser

b) landespecifik eller subregional (højst fem lande) bistand til at øge bevidstheden om og støtte BTWC blandt politiske ledere og førende opinionsdannere og tilskynde de stater, der ikke deltager i BTWC, til at træffe de nødvendige foranstaltninger til at gennemføre BTWC, såsom at etablere kontaktpunkter, etablere et netværk mellem nationale interessenter og tilbyde uddannelse

c) landespecifik finansiel bistand, der sætter de relevante nationale interessenter, herunder navnlig de myndigheder, der er ansvarlige for ratifikationen af BTWC, i stand til at deltage i BTWC-processen (f.eks. deltage som observatører i eksperternes og/eller de deltagende staters møder). Denne type bistand ydes fra sag til sag og kun i tilfælde, hvor den vil kunne gøre en realistisk forskel for en stats udsigter til at tiltræde BTWC

d) finansielle tilskud til uddannelse og relevante nationale interessenters aflæggelse af informationsbesøg hos de myndigheder i EU-medlemsstaterne, der er ansvarlige for gennemførelsen af BTWC.

Dette projekt vil gøre det muligt at etablere partnerskaber mellem EU-medlemsstaterne og de omfattede lande for at sikre kontinuiteten i EU’s bestræbelser på at opnå universel anvendelse og for at tilbyde de omfattede lande et fast referencepunkt under hele processen med henblik på ratifikation eller tiltrædelse af BTWC. De deltagende EU-medlemsstater kan, enten individuelt eller i grupper, frivilligt tilbyde at bistå de udvalgte omfattede lande under hele ratifikations- eller tiltrædelsesprocessen.

3.2. Projekt nr. 2: Bistand til deltagende stater til national gennemførelse af BTWC

Projektformål

Sikre, at de deltagende stater opfylder deres forpligtelser i henhold til BTWC gennem nationale love og administrative bestemmelser og håndhæver dem i praksis, under hensyn til slutdokumentet for sjette gennemgangskonference, til den fælles forståelse, der blev opnået på møderne herom mellem de deltagende stater, og til sammenfatningen af drøftelserne på mødet mellem eksperterne og de deltagende stater.

Projektresultater

a) vedtagelse af passende love og administrative foranstaltninger, herunder strafferetlige bestemmelser, der dækker hele det spektrum af forbud og forebyggende foranstaltninger, som er omhandlet i BTWC

b) reel gennemførelse og håndhævelse for at forebygge overtrædelser af BTWC og for at sanktionere overtrædelser

c) bedre koordinering og netværk mellem alle de interesserede parter, der deltager i BTWC-processen, herunder den private sektor, for at fremme en reel gennemførelse.

Projektbeskrivelse

Med udgangspunkt i de positive erfaringer med samarbejdet om lovgivningsmæssig bistand vedrørende gennemførelsen af BTWC i Peru og Nigeria vil EU fortsætte med at yde juridisk rådgivning til højst syv interesserede deltagende stater.

ISU vil blive bedt om at informere de deltagende stater om den EU-bistand, der er tilgængelig med henblik på at gennemføre BTWC, og som kan antage følgende former:

a) juridisk rådgivning og bistand til udarbejdelse af love og administrative bestemmelser, der er relevante for gennemførelsen af eventuelle forbud og forebyggende foranstaltninger, som er omhandlet i BTWC, eller som der er opnået enighed om i fælles forståelse

b) workshops med henblik på at øge bevidstheden om den nationale gennemførelse af BTWC og håndhævelsen af nationale foranstaltninger, der kan henvende sig til: — de beslutningstagende myndigheder og nationale lovgivende forsamlinger med henblik på at gøre det lettere at opnå politisk konsensus om dette spørgsmål — de regeringsorganer, der er involveret i gennemførelsen af BTWC, med henblik på at etablere netværk og udpege kontaktpunkter/kompetente nationale myndigheder — erhvervslivet, universiteter og forskningsinstitutter samt ikke-statslige organisationer med henblik på at oprette offentlig-private partnerskaber mellem offentlige og private instanser.

Bilaterale projekter vedrørende udformning af love vil få en klar fortrinsstilling.

3.3. Projekt nr. 3: Fremme af de deltagende staters regelmæssige indgivelse af CBM-erklæringer til BTWC

Projektformål

Fremme og øge de deltagende staters regelmæssige indgivelse af CBM-erklæringer ved at tilskynde til og lette udarbejdelse, indsamling og transmission af de krævede oplysninger på årsbasis, bl.a. ved at medvirke til at forbedre den elektroniske indgivelse af CBM-erklæringer og øge sikkerheden på CBM-webstedet og ved at yde bistand, specielt til kontaktpunkterne.

Projektresultater

a) udpegelse af nationale kontaktpunkter til indgivelsen af CBM-erklæringer

b) indførelse eller forbedring af nationale mekanismer til udarbejdelse og indsamling af de oplysninger, der kræves i CBM-erklæringerne

c) de nationale kontaktpunkters regelmæssige indgivelse af CBM-erklæringer til ISU

d) forbedring af de tekniske aspekter af den elektroniske indgivelse af CBM-erklæringer og af sikkerheden og vedligeholdelsen af det websted, som CBM skal sendes til.

Projektbeskrivelse

Sjette gennemgangskonference erkendte, at der er et presserende behov for at øge antallet af stater, der deltager i CBM. I tilknytning hertil erkendte den også de tekniske vanskeligheder, som nogle deltagende stater har med at indgive fuldstændige erklæringer inden for den fastsatte frist. Med henblik på at styrke deltagelsen blandt de stater, der deltager i CBM-processen, vil EU yde bistand til de deltagende stater gennem tre typer aktiviteter:

a) Udarbejdelse af et omfattende materiale, der dækker metoden for den nationale udarbejdelse og indsamling af CBM-oplysninger, herunder en brochure og en tidsplan for indgivelsen af CBM-erklæringer, med henblik på at give eksempler på god praksis, samtidig med at forskellene i de nationale procedurer anerkendes. Dette materiale kommer også til at indeholde beskrivelser af redskaber og oplysninger, som ISU stiller til rådighed om dette emne, og det vil tage hensyn til tilsvarende initiativer under andre institutioner og deltagende stater. Brochuren vil blive udsendt på alle FN’s officielle sprog. FN’s Nedrustningskontor står for den overordnede koordination af udarbejdelsen af brochuren. Der vil muligvis blive indkaldt til et møde mellem EU-eksperter, der deltager i affattelsen af brochuren, med henblik på at drøfte og færdiggøre den. Brochuren vil blive udsendt til de deltagende stater.

b) Ydelse af støtte til oprettelse og drift af nationale kontaktpunkter, der skal forberede indgivelsen af CBM-erklæringer, herunder bistand på stedet til højst syv deltagende stater med henblik på deres udarbejdelse af de første CBM-erklæringer. De stater, der har et betydeligt niveau inden for biologisk forskning eller med en høj frekvens af endemiske sygdomme, vil få en fortrinsstilling. ISU vil blive bedt om at informere de deltagende stater om den bistand, som EU stiller til rådighed på CBM-området.

c) Afholdelse af to workshopper med deltagelse af eksisterende og nyudpegede CBM-kontaktpunkter i tilknytning til eksperternes eller de deltagende staters møder med henblik på at dele erfaringerne fra CBM-processen og fra indsamlingen af oplysninger, og på at tilskynde alle de deltagende parter til at udpege et kontaktpunkt. Det vil fremgå af indbydelserne til disse workshopper, at de indgår i et EU-initiativ. ISU vil meddele de deltagende stater, at EU om nødvendigt for hver konference kan dække udgifterne for højst ti deltagere fra deltagende stater, der ikke er EU-medlemsstater, og som for nylig har truffet beslutning om at udpege et kontaktpunkt. De stater, der har et betydeligt niveau inden for biologisk forskning eller en høj frekvens af endemiske sygdomme, vil få en fortrinsstilling til den eventuelle finansiering, idet der tages stilling fra sag til sag.

d) Finansielt bidrag til FN’s Nedrustningskontor med henblik på at fremme en yderligere forbedring og vedligeholdelse af det nuværende sikrede CBM-websted og på at forbedre de tekniske aspekter af den elektroniske indgivelse af de eksisterende CBM-erklæringer, i overensstemmelse med den beslutning, som de deltagende stater traf på sjette gennemgangskonference.

3.4. Projekt nr. 4: Støtte til BTWC-processen mellem møderne.

Projektformål

Støtte BTWC-processen i perioden mellem møderne, herunder navnlig diskussionen om emner i 2008 og 2009, i og uden for EU, med henblik på at fremme vedtagelsen af konkrete foranstaltninger.

Projektresultater

a) igangsættelse af diskussionen mellem den private og den offentlige sektor i EU om de sikkerhedsmæssige udfordringer, der knytter sig til fremskridt inden for biovidenskabelig og bioteknologisk forskning, og om, hvilke foranstaltninger der bør vedtages på nationalt, regionalt eller globalt plan for at imødegå disse udfordringer, og navnlig vedrørende tilsynet med videnskaben, uddannelsen, bevidstgørelse og udarbejdelse af adfærdskodekser for virksomheder, der arbejder med biovidenskab og bioteknologi, samt fremme en diskussion om udbygning af internationalt samarbejde og bistand inden for overvågning af, detektion og diagnosticering af sygdomme, med henblik på at identificere konkrete behov for bistand

b) forelæggelse af en rapport til de møder i perioden om de resultater og anbefalinger, drøftelserne i EU-sammenhæng giver anledning til

c) lette diskussionen om emnerne i perioden i forskellige regioner verden over, navnlig dem, der ikke er tilstrækkelig repræsenteret på disse møder.

Projektbeskrivelse

Dette projekt omfatter to workshopper på EU-plan med deltagelse af repræsentanter for regeringen, erhvervslivet, universiteter, forskningsinstitutter og ikke-statslige organisationer, hvor der bliver mulighed for at udveksle erfaringer og gøre sig overvejelser om emnerne i 2008 og 2009. Disse workshopper bør afholdes inden eksperternes eller de deltagende staters møder. De deltagende stater vil få forelagt en rapport om disse workshopper.

Med henblik på at fremme overvejelserne om disse emner verden over vil der blive stillet midler til rådighed for to typer aktiviteter:

a) deltagelse af højst syv repræsentanter fra ikke-EU-lande i hver regional EU-workshop, herunder specielt fra landene i Den Alliancefri Bevægelse (NAM)

b) afholdelse af højst fire nationale workshopper med henblik på at drøfte emnerne i 2008 og 2009 i forskellige regioner verden over. Det må forventes, at deltagende stater, der ikke er EU-lande, som deltog i EU’s regionale workshopper, kunne tænke sig at afholde tilsvarende workshopper i deres respektive lande og anmode EU om bistand hertil.

4. Procedure, koordination og styringskomitéen

I princippet skal tredjestaters anmodninger om enhver form for bistand og samarbejde under denne fælles aktion stiles til GS/HR, der bistår formandskabet, og til FN’s Nedrustningskontor. FN’s Nedrustningskontor gennemgår og bedømmer eventuelle ansøgninger og forelægger anbefalinger for styringskomitéen. Styringskomitéen behandler dels ansøgningerne om bistand og dels handlingsplanerne og deres gennemførelse. Styringskomitéen forelægger en endelig liste over modtagerlande, som derefter godkendes af formandskabet bistået af GS/HR i samråd med Rådets kompetente arbejdsgruppe.

Styringskomitéen vil komme til at bestå af en repræsentant for formandskabet, bistået af SG/HR, én for det kommende formandskab og én for FN’s Nedrustningskontor. Kommissionen knyttes fuldt ud hertil. Styringskomitéen fører regelmæssigt, mindst hvert halve år, tilsyn med gennemførelsen af den fælles aktion, bl.a. ved hjælp af elektroniske kommunikationsmidler.

For at sikre, at modtagerlandene har et stærkt ejerskab til aktiviteter, som EU har taget initiativet til, og at disse er bæredygtige, er det meningen, at de udvalgte modtagere, når det er muligt og relevant, skal anmodes om at udarbejde handlingsplaner, hvori de bl.a. opstiller en tidsplan for gennemførelsen af de finansierede (herunder også med nationale midler) aktiviteter, nærmere oplysninger om projektets formål og varighed og de vigtigste involverede parter. FN’s Nedrustningskontor eller, hvis det er mest hensigtsmæssigt, medlemsstaterne tilknyttes udarbejdelsen af handlingsplanerne. Projekterne skal gennemføres i overensstemmelse med handlingsplanerne.

5. Rapportering og evaluering

FN’s Nedrustningskontor forelægger hver anden måned formandskabet, der bistås af GS/HR, regelmæssige rapporter om gennemførelsen af projekterne. Rapporten sendes til den relevante arbejdsgruppe i Rådet, der foretager en vurdering af de fremskridt, der er gjort, evaluerer projekterne og eventuelt følger dem op.

Når det er muligt, underrettes de deltagende stater om gennemførelsen af denne fælles aktion.

6. Informations- og samarbejdsforvaltningssystemet (ICMS)

ICMS, der blev oprettet under fælles aktion 2006/184/FUSP, videreføres og benyttes til udveksling af oplysninger, tekstaffattelse og anden kommunikation mellem EU-eksperter, FN’s Nedrustningskontor og tredjelande, alt efter hvad der er relevant, samt til forberedelse af bistandsbesøg på dette felt.

7. Deltagelse af EU-eksperter

Aktiv deltagelse af EU-eksperter er en forudsætning for, at denne fælles aktion kan gennemføres med succes. Deres udgifter i tilknytning til gennemførelsen af projekterne dækkes af denne fælles aktion. FN’s Nedrustningskontor tilskyndes til at benytte den eksisterende liste over juridiske eksperter i EU og til at udvikle tilsvarende redskaber for CBM og eventuelt også andre aspekter af gennemførelsen.

I forbindelse med de planlagte bistandsbesøg (f.eks. juridisk bistand eller CBM-bistand) forventes det, at deltagelse af højst tre eksperter i højst fem dage vil blive anset for at være den normale praksis.

8. Varighed

Den samlede anslåede varighed af gennemførelsen af denne fælles aktion er 24 måneder.

9. Støtteberettigede parter

Indsatsen for at fremme konventionens universelle karakter vil blive rettet mod stater, som ikke deltager i BTWC (både signatarstater og ikke-signatarstater).

Indsatsen for at støtte gennemførelsen og CBM-relaterede aktiviteter vil blive rettet mod de deltagende stater.

Aktiviteterne i tilknytning til processen i perioden mellem møderne vil blive rettet mod regeringsrepræsentanter fra medlemsstaterne og andre deltagende stater og mod repræsentanter for den private sektor, universiteter og forskningsinstitutter og ikke-statslige organisationer.

10. Tredjepartsrepræsentanter

Med henblik på at fremme det regionale ejerskab til projekterne og deres bæredygtighed kan deltagelse af EU-eksperter, herunder eksperter fra regionale og andre relevante internationale organisationer, finansieres af denne fælles aktion. Deltagelse af formanden for de deltagende staters møder eller af ISU-medarbejdere kan finansieres ud fra en vurdering af den konkrete sag.

11. Gennemførelsesinstans

Den tekniske gennemførelse af denne fælles aktion påhviler FN’s Nedrustningskontor i Genève, som udfører sine opgaver med referat til GS/HR, der bistår formandskabet.

FN’s Nedrustningskontor vil under udførelsen af sine aktiviteter samarbejde med formandskabet, bistået af GS/HR, og medlemsstaterne og andre deltagende stater og eventuelle relevante internationale organisationer.

12. Gennemførelsesinstans — Personale

Da de aktiviteter, der overlades til FN’s Nedrustningskontor under denne fælles aktion, ikke er dækket af budgettet, bliver der behov for ekstra personale for at kunne gennemføre de planlagte projekter.